《赠幕史粹公罢政归钓鳌台》
明代·王凤翎

懒从鹓序点朝班，万里金华一日还。白马青袍何意绪，江云川月足怡颜。

鹰扬不入公车梦，鸥狎长随钓艇闲。笑我六鳌犹未试，相从溪上且观澜。

作者简介：王凤翎，字九苞，又字仪明、宜明，号鸣冈。东莞人。明世宗嘉靖三十四年（一五五五）举人。官广西宜山知县。事见清道光《广东通志》卷七四。